Document ID: 32010D0425

A BIZOTTSÁG HATÁROZATA
(2010. július 28.)
a 2009/767/EK határozatnak a tagállamok által felügyelt/akkreditált megbízható hitelesítésszolgáltatók listájának létrehozása, vezetése és közzététele tekintetében történő módosításáról
(az értesítés a C(2010) 5063. számú dokumentummal történt)
(EGT-vonatkozású szöveg)
(2010/425/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a belső piaci szolgáltatásokról szóló, 2006. december 12-i 2006/123/EK európai parlamenti és tanácsi irányelvre (1) és különösen annak 8. cikke (3) bekezdésére,
mivel:
(1)
Az eljárásoknak a belső piaci szolgáltatásokról szóló 2006/123/EK európai parlamenti és tanácsi irányelv szerinti egyablakos ügyintézési pontokon keresztül elektronikus eszközökkel történő teljesítését lehetővé tevő rendelkezések meghatározásáról szóló, 2009. október 16-i 2009/767/EK bizottsági határozat (2) lehetővé tette a minősített tanúsítványon alapuló, biztonságos aláírás-létrehozó eszközzel vagy anélkül létrehozott, fokozott biztonságú elektronikus aláírás határon átnyúló használatát, és arra kötelezi a tagállamokat, hogy tegyék közzé az említett elektronikus aláírások érvényességének ellenőrzéséhez szükséges adatokat. Mindenekelőtt a tagállamoknak az általuk vezetett, úgynevezett „megbízható szolgáltatók listájában” közzé kell tenniük az elektronikus aláírásra vonatkozó közösségi keretfeltételekről szóló, 1999. december 13-i 1999/93/EK európai parlamenti és tanácsi irányelvvel (3) összhangban a nyilvánosság számára minősített tanúsítványt kiállító, általuk felügyelt/akkreditált hitelesítésszolgáltatókra és az ezek által kínált szolgáltatásokra vonatkozó adatokat.
(2)
Az Európai Távközlési Szabványügyi Intézet (ETSI) több gyakorlati vizsgálatot is megszervezett, hogy lehetővé tegye a tagállamok számára azt, hogy ellenőrizzék a megbízható szolgáltatók általuk vezetett listájának a 2009/767/EK határozat mellékletében foglalt műszaki leírásnak való megfelelőségét. A vizsgálatokból az derült ki, hogy annak érdekében, hogy biztosítható legyen a megbízható szolgáltatók listáinak alkalmazhatósága és interoperabilitása, a 2009/767/EK határozat mellékletében foglalt műszaki leírást illetően bizonyos technikai módosítások szükségesek.
(3)
A vizsgálatok megerősítették továbbá annak szükségességét is, hogy a tagállamok a megbízható szolgáltatók listáit ne csupán a 2009/767/EK határozatban előírt, emberi szemmel olvasható formátumban tegyék közzé, hanem géppel feldolgozható formátumban is. Ha a tagállamokban nagyon sok hitelesítésszolgáltató működik, akkor a megbízható szolgáltatók listáinak emberi szemmel olvasható formátumban való manuális felhasználása viszonylag bonyolult és időigényes feladat. A megbízható szolgáltatók listáinak géppel feldolgozható formátumban történő közzététele megkönnyíti azok használatát, mivel lehetővé teszi automatizált feldolgozásukat, és ilyen módon elősegíti a nyilvános elektronikus szolgáltatások keretében történő felhasználásukat.
(4)
A megbízható szolgáltatók tagállami listáihoz való hozzáférés előmozdítása érdekében helyénvaló, hogy a tagállamok bejelentsék a Bizottságnak a megbízható szolgáltatók listáinak közzétételi helyével és védelmével kapcsolatos adatokat. Indokolt, hogy ezeket az adatokat a Bizottság biztonságos módon a többi tagállam rendelkezésére bocsássa.
(5)
A megbízható szolgáltatók tagállami listáival kapcsolatosan végzett, említett gyakorlati vizsgálatok eredményeit indokolt figyelembe venni a listák automatizált felhasználásának lehetővé tétele és az azokhoz való hozzáférés előmozdítása érdekében.
(6)
A 2009/767/EK határozatot ezért ennek megfelelően módosítani kell.
(7)
Annak érdekében, hogy a tagállamok végrehajthassák a szükséges technikai módosításokat a megbízható szolgáltatók jelenlegi listáit illetően, helyénvaló, hogy e határozat 2010. december 1-jétől legyen alkalmazandó.
(8)
Az e határozatban előírt intézkedések összhangban vannak a szolgáltatási irányelvvel foglalkozó bizottság véleményével,
ELFOGADTA EZT A HATÁROZATOT:
1. cikk
A 2009/767/EK határozat módosításai
A 2009/767/EK határozat a következőképpen módosul:
1.
A 2. cikk a következőképpen módosul:
a)
A (2) bekezdés helyébe a következő szöveg lép:
„(2) A tagállamok a megbízható szolgáltatóknak a mellékletben meghatározott műszaki leírásnak megfelelő listáját mind emberi szemmel olvasható, mind géppel feldolgozható formátumban létrehozzák és közzéteszik.”
b)
A szöveg az alábbi (2a) bekezdéssel egészül ki:
„(2a) A tagállamok a megbízható szolgáltatók listájának géppel feldolgozható formátumát elektronikus aláírással látják el, és a megbízható szolgáltatók listáját - annak eredetisége és integritása igazolásának érdekében - legalább emberi szemmel olvasható formátumban, biztonságos csatornán keresztül közzéteszik.”
c)
A (3) bekezdés helyébe a következő szöveg lép:
„(3) A tagállamok bejelentik a Bizottságnak a következő adatokat:
a)
a megbízható szolgáltatók listája emberi szemmel olvasható és géppel feldolgozható formátumának létrehozásáért, vezetéséért és közzétételéért felelős szervezet vagy szervezetek nevét;
b)
a megbízható szolgáltatók listája emberi szemmel olvasható és géppel feldolgozható formátumának közzétételi helyét;
c)
az azon biztonságos csatorna implementációjához használt nyilvánoskulcs-tanúsítványt, amelyen keresztül a megbízható szolgáltatók listájának emberi szemmel olvasható formátumát közzéteszik, vagy ha az emberi szemmel olvasható listát elektronikus aláírással látták el, akkor az annak aláírásához használt nyilvánoskulcs-tanúsítványt;
d)
a megbízható szolgáltatók géppel feldolgozható listájának elektronikus aláírásához használt nyilvánoskulcs-tanúsítványt;
e)
az a)-d) pontban említett adatokkal kapcsolatos minden változást.”
d)
A szöveg az alábbi (4) bekezdéssel egészül ki:
„(4) A Bizottság a tagállamok által bejelentett, a (3) bekezdésben említett adatokat emberi szemmel olvasható és aláírt, valamint géppel feldolgozható formátumban is valamennyi tagállam rendelkezésére bocsátja hitelesített webszerverre mutató biztonságos csatornán keresztül.”
2.
A melléklet e határozat mellékletének megfelelően módosul.
2. cikk
Alkalmazás
Ez a határozat 2010. december 1-jétől alkalmazandó.
3. cikk
Címzettek
Ennek a határozatnak a tagállamok a címzettjei.
Kelt Brüsszelben, 2010. július 28-án.

Labels: 10
12
3